**Regulament privind organizarea şi desfăşurarea concursului de procese simulate ȋn cadrul proiectului „SPiC – Studenţi ȋn practică pentru o viitoare carieră”**

Contract POCU/90/6.13/6.14/109139

**I Informatii generale**

Prezentul regulament a fost elaborat ȋn cadrul proiectului „**SPiC - Studenți în Practică pentru o viitoare Carieră**”,proiect cofinanțat din Fondul Social European prin Programul Operațional Capital Uman 2014 - 2020.

Regulamentul stabilește procedura de desfășurare a proceselor simulate pentru studenții de la Facultatea de Drept. În cadrul acestor procese simulate, studenții practicanți care si-au finalizat stagiul de practică, vor avea prilejul de a se familiariza cu activitățile specifice domeniului juridic, aceștia având posibilitatea de a acționa întocmai ca un practician. De asemenea, Regulamentul stabilește procedura de selecție și de evaluare a participanților si de acordare a premiilor.

Concursul de procese simulate pentru studenții de la Facultatea de Drept va fi coordonat de Baroul Cluj prin Coordonatorul partener si Responsabilul activități partener, iar pregătirea studenților pentru a participa la concurs se va realiza sub coordonarea si îndrumarea Coordonatorului activități Facultatea de Drept și a Expertului relația cu mediul profesional juridic. Experții grup țintă vor participa la organizarea concursurilor prin popularizarea acestora in rândul studenților, coordonând activitățile ce presupun remunerarea studenților.

**II Selecția echipelor de studenți**

Dintre cei 90 de studenți selectați în grupul țintă al proiectului „**SPiC - Studenți în Practică pentru o viitoare Carieră**”, care și-au efectuat si finalizat cu succes stagiul de pregătire practică, 40 de studenți vor putea participa la concursul de procese simulate.

Înscrierile pentru concurs se vor face prin rezolvarea unei spețe anunțate în data de 7 martie 2019, la avizierul Facultății de Drept și pe site-ul aceleiași Facultăți. Studenții se vor grupa în echipe de decâte 5 membri, sub sancțiunea descalificării dacă sunt mai mulți sau mai puțini membri și vor transmite către departamentul de practică ( la adresa de e-mail proiectspic@gmail.comproiectspic@gmail.com proiectspic@gmail.com), în numele echipei, rezolvarea speței anunțate.

În cazul în care vor fi mai mult de 8 echipe înscrise în concurs, selecția va fi făcută în funcție de notele obținute de echipe. Pentru cazul în care se vor înscrie un număr de 8 sau mai puțin de 8 echipe, selecția nu va mai fi necesară, acestea fiind înscrise automat în concurs.

Pe lângă experiența dobândită în cadrul acestui concurs, 32 de studenți vor primi premii de participare, iar 8 studenți vor beneficia de o vizită de studiu pentru schimb de experiență in UE.

Cei 90 de studenți care fac parte din grupul țintă al proiectului vor fi informați cu privire la perioada, condițiile, criteriile si beneficiile concursului de procese simulate.

Studenții din grupul țintă vor fi anunțați din timp (prin anunț la avizierul Facultății de Drept, pe site-ul Facultății de Drept și prin intermediul e-mailului) despre perioada și locul de depunere a cererii, precum și despre modalitatea de desfășurare a concursului de procese.

**III. Selectarea spețelor pentru concurs**

Coordonatorul activități al Facultății de Drept împreună cu Expertul relația cu mediul profesional juridic vor redacta și prezenta un număr de 8 spețe din domenii de drept diferite, din care ulterior, în cadrul unei întâlniri la care va participa și Coordonatorul activități Partener, vor fi selectate cele două spețe pentru concurs, una de rezolvat pentru faza de înscriere la concurs, iar a doua speță fiind cea de pregătit în cadrul probei orale, finale, de concurs.

În alegerea celor două spețe se vor avea în vedere motive de drept și de fapt care să deschidă calea dezbaterii pentru studenți; spețele vor oferi studenților oportunitatea de a-și pune în valoare tehnicile de argumentare, de exprimare, capacitatea de sinteză, de reacție, spontaneitatea.

**III Calendar activitatilor privind concursul de procese simulate**

|  |  |
| --- | --- |
| **Activitatea** | **Perioada** |
| Postarea pe site-ul Facultatii a spetei propuse de către Baroul Cluj | **7 martie 2019** |
| Înscrierea echipelor de câte 5 membri, (sub sancțiunea descalificării dacă sunt mai mulți sau mai puțini membri), dintre studenții înscriși în proiect, prin prezentarea concluziilor scrise atât pentru acuzare/reclamant cât și pentru apărare/pârât, semnate olograf de cei 5 componenți | **7-13 martie 2019** |
| Publicarea listei cu cele 8 echipe finaliste | **15 martie 2019** |
| Publicarea spetei pentru etapa finala | **18 martie 2019** |
| Etapa orală a proceselor simulate, locația: Facultatea de Drept, amfiteatrul Aurel Ionașcu, ora 17.00 | **27 martie 2019** |
| Anunțarea celor 8 câștigători ai proceselor simulate. | **28 martie 2019** |

**IV Desfășurarea proceselor simulate**

Concursul va fi realizat cu participarea a 8 echipe (o echipă fiind formată din 5 studenți înscriși în proiect), încurajându-se cooperarea intre studenți si consolidarea abilitaților de a lucra in echipă.

Prestația studenților va fi jurizata de cadre didactice, practicieni si experți din cadrul echipei de implementare a proiectului, cu implicarea tutorilor de practică, urmând ca primii 8 studenți care vor obține notele cele mai mari, să beneficieze de o vizita de studiu pentru **schimb de experiență la Bruxelles si Luxemburg**, iar restul de 32 dintre participanți vor obține un premiu de participare in valoare de 300 lei/persoană.

Concursul are rolul de a-i pune pe studenți față în față cu situația reală din practica domeniului pentru care se pregătesc, contribuind astfel la o mai buna fixare a cunoștințelor si modului de aplicare a acestora.

In cadrul vizitei de studiu pentru schimb de experiență si bune practici studenții vor avea oportunitatea de a se familiariza cu practica institutorilor UE si de a vedea cum „se întâmplă lucrurile la cel mai înalt nivel”, aceștia având oportunitatea de a primi feedback din partea reprezentanților instituțiilor cu privire la tendințele europene de ocupare si cu dinamica acestora, cum sa se pregătească pentru carieră, asigurându-le astfel o mai buna pregătire a acestora pentru piața europeana a muncii.

**Etapele în desfășurarea proceselor simulate:**

**Prima etapa (etapa scrisă).**

După publicarea spetei, participanții se vor grupa în echipe de câte 5 membri și vor redacta soluția spetei publicate prin 2 memorii distincte, de maxim 10 pagini fiecare, format A4, margini 2,5 cm, font Times New Roman de 12 puncte, spațiere la 1,5 rânduri; un memoriu din perspectiva acuzării/reclamantului, al doilea memoriu din perspectiva apărării/pârâtului; ulterior le vor trimite semnate olograf și scanate la departamentul de practică, menționând componența echipei ( nume și prenume al celor 5 studenți) la adresa de e-mail menționată.

Un student înscris în proiect poate participa într-o singură echipă de concurs.

Rezultatele obținute de către echipe vor fi comunicate în data de 15 martie 2019, până la ora 16.00, odată cu precizarea sarcinilor pentru etapa orală.

**A doua etapa (etapa orala).**

Această etapă se va desfășura în data de 27 martie 2019, de la ora 17.00, în Amfiteatrul Aurel Ionașcu al Facultății de Drept.

Echipele de studenți selectate pentru concurs vor primi numere de la 1 la 8, prin tragere la sorți.

Vor avea loc patru dezbateri, fiecare echipa putând să joace atât rolul acuzării, cât si al apărării, echipele cu numere impare reprezentând acuzarea/reclamantul, iar echipele cu numere pare reprezentând apărarea/pârâtul.

În timp ce are loc dezbaterea, membrii echipelor care vor dezbate în rundele următoare nu pot asista la dezbaterile dintre primele echipe, așteptându-și rândul într-o încăpere separată de sala de concurs, în prezența unui reprezentant al organizatorilor.

Numarul fiecarei echipe va fi desemnat prin tragere la sorti, turneul urmând sa se desfășoare după urmatorul format:

|  |  |
| --- | --- |
| Echipa 1 vs. Echipa 2 | Echipa 7 vs. Echipa 8 |
| Echipa 3 vs. Echipa 4 |  |
| Echipa 5 vs Echipa 6 |  |

**Ordinea pledoariilor este urmatoarea:**

-pledoaria acuzarii – 15 minute;

-pledoaria apararii – 15 minute;

-replica acuzarii – 7 minute;

-replica apararii – 7 minute.

Timpul alocat fiecărei echipe este de 22 minute in total, timp pe care membrii fiecărei echipe îl pot împarți cum doresc, fiind însă obligatorie susținerea de către fiecare membru. Replica trebuie sa privească conținutul pledoariei parții adverse. In cazul in care o echipa își epuizează timpul alocat, poate cere prelungirea termenului de prezentare. Instanța poate acorda maxim 3 minute in plus, minute care vor fi acordate in plus unei echipe, vor fi acordate automat si celeilalte.

O pledoarie nu poate fi susținută integral de un singur component al echipei. Ordinea la cuvânt, durata prezentării fiecăruia si delimitarea subiectelor prezentate este la latitudinea exclusiva a membrilor echipei.

In fiecare pledoarie membrii juriului pot pune întrebări legate de argumentele antevorbitorului. Pentru aceasta se pot aloca maxim 2 minute.

**V Constituirea membrilor comisiei, criteriile de evaluare a participanților si acordarea premiilor**

Prestația studenților va fi jurizata de cadre didactice, practicieni si experți din cadrul echipei de implementare a proiectului, precum și de către tutori de practică, ce vor acorda note de la 1 la 10 ținând cont de următoarele criterii obiective de evaluare:

-identificarea si soluționarea cat mai corecta a tuturor problemelor de drept material incidente in speță;

-argumentele utilizate in motivarea, precum si logica argumentării;

-utilizarea cat mai judicioasa a limbajului juridic de specialitate

-concizia, claritatea si capacitatea de sinteza;

- Criteriile subsidiare vor consta in: absenta greșelilor gramaticale, respectiv aspectul lucrării (aranjarea in pagină, subliniere aspecte importante etc.)

*În etapa orală, în plus față de criteriile de mai sus, se va aprecia:*

-capacitatea de sinteza și concizie;

-coerența în exprimare;

-spontaneitatea și capacitatea de reacție: formularea, respectiv răspunsul la replici, întrebări;

-aptitudinea de exprimare liberă, fără a citi notițe etc.

-aptitudinea de a capta atenția auditoriului;

-capacitatea de a relua argumentația in urma unor eventuale întreruperi.

Notele acordate vor fi de la 1 la 10, 1 fiind nota cea mai slabă, respectiv 10 nota cea mai mare.

Fiecare membru al comisiei va acorda un punctaj pentru fiecare participant al echipei, ținând cont de fiecare criteriu in parte.

Notele se calculează ca medie aritmetică a rezultatelor obținute de la fiecare membru al juriului, în toate cele 4 dezbateri. În caz de paritate se vor compara notele cele mai mici obținute de la unul dintre membrii juriului, fiind ales studentul cu nota mai mare.

Rezultatele vor și afișate în data de 28 martie 2019, pe site-ul Facultății de Drept și la avizierul acesteia.

In urma afișării rezultatelor, primii 8 studenți care au obținut cele mai mari note din concurs, vor participa la o vizita de studiu pentru **schimb de experiență in Bruxelles si Luxemburg** iar ceilalți 32 de participanți vor primii premii in valoare de 300 de lei.

Întocmit,

Conf. univ.dr. Marius HAROSA - Coordonator activități Facultatea de Drept

Avocat Mircea Pop – Coordonator activități Partener

Asist. univ.dr Marius Floare - Expert relația cu mediul profesional juridic

Ioana Hossu -Responsabil activități Partener

Alexandra Matiș – Expert grup țintă